
Da li se obveznik mora okupati petkom, i da li je mjerodavno kupanje poslije džuma-namaza?


* 
* 
* 
* 
* 
* 
* 

 
Mora li se kupati petkom prije džume ili može i poslije?

Islamski učenjaci kupanje petkom ne tretiraju istovjetno. Između ostalih, sljedeći pravnici to smatraju obaveznim: Omer b. Hattab, Ebu Hurejre, Ebu Seid Hudri, Hasan Basri, imam Malik, Ishak b. Rahavej, Ibn Hazm, ali  i neki savremeni učenjaci. Većina pravnika, doduše, kupanje petkom smatra pritvrđenim sunnetom. (Vidjeti: *Er-Risala*, str. 302-306, od imama Šafije, *El-Evsat*, 4/38-43, *Mealimus-sunen*, 1/91, *Šerhu Sahihil-Buhari*, 2/278-279, od Ibn Bettala, *Bidajetul-mudžtehid*, 2/348, *Fethul-Bari*, 2/312, *Umdetul-kari*, 6/169, *Tenvirul-havalik*, 1/124-125, i *Nejlul-evtar*, 1/231.)  

Buharija i Muslim zabilježili su da je  Ebu Seid Hudri prenio sljedeće Resulullahove, ﷺ, riječi: *“**Kupanje petkom obaveza (***[vadžib](https://pitajucene.com/search/vad%C5%BEib/answers/ "Pretraži odgovore za termin \'vadžib\'")***) je svakoj punoljetnoj osobi.”*Ova dva muhaddisa zabilježila su Ibn Omerovo, radijallahu anhu, predanje u kojem stoji da je Vjerovjesnik, ﷺ, rekao: *“**Ko pođe na džuma-namaz, neka se okupa.”* Također su zabilježili da Ebu Hurejre prenosi da je ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, jednom prilikom rekao: *“**Obaveza svakog muslimana jeste da se okupa jedanput sedmično perući glavu i tijelo.”* U Nesaijinoj verziji stoji dodatak: *“…i to petkom.”* A u drugom hadisu Poslanik, ﷺ, kaže: *“**Svaki punoljetnik obavezan je klanjati džuma-namaz, a svako kome je džuma-namaz obavezan mora se okupati.”*  

Ebu Hurejre je govorio: “Svaki punoljetnik obavezan je okupati se petkom, onako kako se kupa nakon ejakulacije.” (Malik i Ibn Munzir.) Upitan u vezi s kupanjem petkom, Ibn Omer je odgovorio: “Poslanik, ﷺ, naredio nam je kupanje petkom.” (Ahmed sa ispravnim lancem prenosilaca.)  

I ovo je kupanje radi namaza, a ne radi petka kao dana. Otuda, onaj ko se okupa poslije namaza nije izvršio naredbu, po konsenzusu islamskih učenjaka, osim Ibn Hazma: on kaže da je kupanje propisano radi dana, a ne radi namaza. (Vidjeti: *El-Istizkar*, 2/277, *Et-Temhid*, 14/151, *Fethul-Bari*, 2/358, i *El-Muhalla*, 1/266.) A Allah najbolje zna.  

Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


